Irootaintsi niyaatai nontsipatapaiyaari otyaantakinari.
Tikaatsimaita osampitakowintironi tsika niyaatai,
apa powashiritaiyani pikimakina nokantakimiro jirokapaini.
Pinkimi nonkantimiro tyaaryoori.
Iro kamiithatzimotimini iirokaiti niyaatai.
Tima iirorika niyaatai,
iiro ipoki iitachari ‘Ookaakowintaniri’ intsipashiritaimi.
Irooma aririka niyaatai,
naaka otyaantapairini.
Aririka impokapaaki Tasorintsinkantsi,
iri ooñaawontapaakinirini ikinkishiriwaitari isaawijatziiti,
tima ikinakaashiwaitakawo ikinkishiritakotziro kaaripirokantsi,
kamiithashirinkantsi,
yakawintaantsi.
Ari jiyotakaayitairi iro kaaripirokantsi iirorika ikimisantaitana naaka.
Ari jiyotakaayitairi iro kamiithashirinkantsi,
nimatziro naaka nowamiithashiritantzi,
tima niyaatairika Ashitanariki iiro jokitaitaana.
Ari jiyotakaayitairi iita jiyakawintaitakiri,
iriitaki pinkathariwintakiriri isaawijatziiti.
Iinirotatsi ojyiki nonkantimiri,
kimitaka aritaki anaanakimi nokantakimiri.
Aririka impokaki Tasorintsipirori,
iriitaki yotaapaakimironi maawoni tyaaryoori.
Tima iiro jiñaawaitashitawo ikowashitari irirori,
aña inkamantantiro ikimakiri.
Ari jiyotakaimiro onkaati awijatsini paata.
Iri kimainani noñaawaitiro,
jowawijaañaanitimiro iirokaiti,
ari onkantya jiyotantaityaawori nowaniinkawo.
Tima okaatzi jiyotanitari Ashitanari,
irojatzi niyotanitari naaka.
Irootaki nokantantakari:
‘Iri kimainani noñaawaitiro,
jowawijaañaanitimiro iirokaiti’ ”.
“Kapichitapaaki iiro piñaana,
iro osamaniwitatya ari piñiina iijatzi.
Tima niyaataatyi Ashitanariki”.
Ikanta jiyotaani josampitawakaanaka:
“¿Iitama ikantakotziri?
Ikantakai kapichitapaaki iiro añaayitairi,
iro osamaniwitatya ari añagairi iijatzi,
tima jiyaatatyi Ashitaririki.
¿Iitama ikantakotziri ‘kapichitapaaki?’
Tii akimathatziro iita ikinkithatakotziri”.
Ari jiyotaki Jesús ikowaiyatziini josampitiri,
ikantanakiri:
“Nokantaiyakimini:
‘Kapichitapaaki,
iiro piñaana,
iro osamaniwitatya ari piñiina iijatzi’.
¿Irooma posampitawakaari?
Ari piñairo piraawaitaiya,
owashiri pinkantaiya,
piñaaminthatiri isaawijatziiti ikimoshiritaiyini.
Onkantawitya powashiriwaitya,
aritaki piñiiro pinkimoshiriti.
Imapiro.
Aririka ontzimaaniti tsinani,
okimaatsiwaita.
Aririka intzimaki owaiyani,
ompiyakotanakiro okimaatsiwaitaka okimoshiriwintanakitziiri iinchaanikiti.
Ari onkimityaari iijatzi,
ontzimatyii powashiriwaitya iirokaiti.
Aririka piñaawaina,
ojyiki pinkimoshiritanai,
tikaatsi owashiritakaimini.
Paata tikaatsi posampitainari.
Iri Ashitanari mataimironi oitarika pinkowakotinari pimpairyaayitaina.
Pamanapiintari Ashitanari pikowakotziri oitarika,
pikamiminthawaitashitari.
Irooma aririka pinkowakotairi,
ontzimatyii pimpairyaapiintaina naaka.
Aririka pinkantya pinkowakotapiintairi,
aritaki jimatakimiro,
irootaki pinkimoshiritantaiyaari”.
“Nojyakaawintatziimiro maawoni nokinkithatakotakimiri.
Iro kantacha irootaintsi imonkaatya iiro nojyakaawintaimiro,
aña koñaawoini nonkinkithatakotaimiri Ashitairi.
Paata,
ari piñaayitairo iirokaiti pimpairyagaina pinkowakotairi Ashitanari.
Tii naaka kamitakowintaimini.
Iriitaki Ashitairi itakoyitaimiri iirokaiti.
Iro jitakotantzimiri,
tima pitakoyitana naaka,
pikimisantakina nopoñaakawo naaka Pawaki.
Nopoñaanaka Ashitairiki nopokantakari jaka kipatsiki.
Iro nookawintanairo kipatsi iro nompiyi Ashitairiki”.
Ipoña ikantanaki jiyotaani:
“Koñaatanaki piñaawaitziri,
tii pojyakaawintawaitziro.
Noñaakimi piyotziro maawoni tsikarika oiyita,
tii okowajaanta intzimi osampitimini,
aña piyotziro iitarika ikinkishiritari.
Irootaki nokimisantantari imapiro pipoñaaka Pawaki”.
Ari jakanaki Jesús,
ikantzi:
“¿Arima,
kimisantaimi iroñaaka?
Monkaatapaaka.
Irootaintsi,
piñaayitiro pintzimpooki pinkinayiti tsikarika,
ari pookawintanakina apaniroini.
Iro kantacha tiimaita nosaiki apaniroini,
aña Ashitanari tsipatanari.
Nokamantayitzimiro maawoni jiroka onkantya piñaantyaawori kamiitha pisaiki pintsipatina naaka.
Jaka isaawiki,
ojyiki piñaashiwaityaawo.
Iro kantacha,
pishintsishiriyiti.
Tima noitsinampaakiro naaka isaawijato”.